Návrh na zníženie štátnych finančných aktív z dôvodu trvalého upustenia od vymáhania niektorých pohľadávok štátu

Ministerstvo financií SR eviduje pohľadávky štátu zo realizovaných štátnych záruk voči       19 subjektom, z ktorých jeden subjekt – Vodohospodárska výstavba, š.p. Bratislava spláca svoju pohľadávku, 16 je v konkurze a u dvoch – CALEX Zlaté Moravce, a.s. a ZVL-PM Dolný Kubín, a.s. bol zamietnutý konkurz pre nedostatok majetku a subjekty boli vymazané z Obchodného registra Slovenskej republiky.

Nasledovná tabuľka poskytuje prehľad dlžníckych subjektov v oblasti štátnych záruk       k 31. októbru 2007, ktoré boli vymazané z Obchodného registra SR a voči ktorým má Ministerstvo financií SR stále zaúčtovanú pohľadávku v nominálnej hodnote:

												(v Sk)
Dlžník	Pôvodná nominálna hodnota pohľadávky	Výťažok	Zostatok 
(na odpísanie)	
CALEX Zlaté Moravce, a.s.	8.699.199.955,88	0,00	8.699.199.955,88	
ZVL-PM Dolný Kubín, a.s.	30.586.418,00	15.327.922,00	15.258.496,00	
Spolu	8.729.786.373,88	15.327.922,00	8.714.458.451,88	

Na základe vyššie uvedených skutočností a splnenia podmienky v zmysle § 6a ods. 6 zákona č. 278/1993 Z.z. o správe majetku štátu v znení neskorších predpisov môže správca trvale upustiť od vymáhania pohľadávky štátu od dlžníka len vtedy, ak: „zo všetkých okolností je zrejmé, že ďalšie vymáhanie by bolo neúspešné alebo nehospodárne“. Ministerstvo financií SR pristúpilo k návrhu na trvalé upustenie od vymáhania nevymožiteľných pohľadávok štátu zo zrealizovaných štátnych záruk v nasledovných prípadoch:

1.	CALEX Zlaté Moravce, a.s.

1.1	Právny dôvod vzniku pohľadávky

V priebehu rokov 1991 až 1994 boli poskytnuté štátne záruky za bankové úvery CALEX Zlaté Moravce, a.s. takto:

A)	Záručná listina č. 4525/1991-sekr. medzi Ministerstvom financií SR a CALEX Zlaté Moravce, a.s. zo dňa 14. novembra 1991. Pri uzatváraní Záručnej listiny sa vychádzalo zo schváleného uznesenia vlády SR č. 501 z 10. septembra 1991 za dlhodobý investičný úver na zavedenie výroby hermetických chladivových kompresorov pre chladničky a mrazničky.

Štátna záruka za bankový úver vo výške 950 mil. Kčs bola poskytnutá podľa uznesenia vlády SR č. 501/1991. Predmetom Záručnej listiny bolo poskytnutie záruky za riadne splácanie záväzkov z úveru s tým, že posledná splátka bude Ministerstvu financií SR splatená najneskôr do 3 rokov od termínu využitia záruky. Dňa 26. mája 1997 bol uzatvorený Dodatok č.1 k Záručnej listine č. 4525/1991-sekr. zo dňa 14. novembra 1991 so stanovenými štvrťročnými splátkami podľa splátkového kalendára dohodnutého medzi Ministerstvom financií SR a CALEX Zlaté Moravce, a.s..
B)	Záručná listina č. 4617/1991-sekr. medzi Ministerstvom financií SR a CALEX Zlaté Moravce, a.s. zo dňa 21. novembra 1991. Pri uzatváraní Záručnej listiny sa vychádzalo zo schváleného uznesenia vlády SR č. 674 zo dňa 19. novembra 1991 na zabezpečenie strednodobého rozvojového úveru na financovanie akontácie výroby kompresorov s novým chladivom pre chladničky a mrazničky.

Štátna záruka za bankový úver vo výške 564 mil. Kčs bola poskytnutá podľa uznesenia vlády SR č. 674/1991. Predmetom Záručnej listiny bolo poskytnutie záruky za riadne splácanie záväzkov z úveru s tým, že posledná splátka bude Ministerstvu financií SR splatená najneskôr do 3 rokov od termínu využitia záruky.

C)	Záručná listina č. 4526/1991-sekr. medzi Ministerstvom financií SR a CALEX Zlaté Moravce, a.s. zo dňa 9. decembra 1991. Pri uzatváraní Záručnej listiny sa vychádzalo zo schváleného uznesenia vlády SR č. 501 z 10. septembra 1991 za úver poskytnutý Všeobecnou úverovou bankou, a.s., pobočka v Nitre, na splátky zahraničného dodávateľského úveru na zavedenie výroby hermetických chladivových kompresorov v organizácii CALEX a.s. Zlaté Moravce.

Štátna záruka za bankový úver vo výške 3.264,3 mil. Kčs bola poskytnutá podľa uznesenia vlády SR č. 501/1991. Predmetom Záručnej listiny bolo poskytnutie záruky za riadne splácanie záväzkov z úveru s tým, že posledná splátka bude Ministerstvu financií SR splatená najneskôr do 3 rokov od termínu využitia záruky.

D)	Guarantee of The Ministry of Finance of The Slovak Republic vydaná Ministerstvom financií SR dňa 29. júla 1994.

Predmetnou Garanciou ručiteľ súhlasí s poskytnutím záruky na záväzky spoločnosti CALEX Zlaté Moravce, a.s. vyplývajúce z garantovaných dlhopisov v hodnote 700 mil. JPY s úrokom 5,6% splatných v roku 1997.

1.2	Výška pohľadávky

Celková výška pohľadávky (istina + úroky + penále) k 31. októbru 2007 je    8.699.199.955,88 Sk, konkrétne:
•	suma istín – 5.329.835.364,96 Sk, bola uhradená z prostriedkov štátneho rozpočtu v prospech Všeobecnej úverovej banky, a.s., pobočka Nitra v tridsiatichštyroch platbách + jedna úhrada z realizácie štátnej záruky bola po vyhlásení konkurzu;
•	suma úrokov – 1.492.308.270,92 Sk;
•	okrem toho bola spoločnosť penalizovaná za neoprávnene zadržiavané finančné prostriedky štátneho rozpočtu – rozhodnutia o uložení penále boli vydané celkovo na sumu 1.877.056.320,- Sk.

1.3	Dôvody upustenia od vymáhania pohľadávky

•	Krajský súd v Bratislave uznesením zo dňa 28. júna 2000 č.k. 3K 156/00 vyhlásil konkurz na majetok úpadcu CALEX Zlaté Moravce, a.s., so sídlom Továrenská 49, 953 36  Zlaté Moravce, IČO: 00 152 331.
•	Dňa 18. augusta 2000 Ministerstvo financií SR prihlásilo svoju pohľadávku voči CALEX Zlaté Moravce, a.s. vo výške 10.850.250.134,55 Sk (8.239.659.240,27 Sk suma plnená MF SR z titulu realizovanej štátnej záruky a 2.610.590.894,28 Sk ako suma podmienená plnením MF SR).
•	Uznesením vlády SR č. 1079/2002 boli prostriedky realizované prostredníctvom Fondu národného majetku SR za CALEX Zlaté Moravce, a.s. vo výške 2.685.208.718,- Sk považované za nenávratné.
•	Dňa 22. decembra 2004 Krajský súd v Bratislave zrušil konkurz vyhlásený na majetok úpadcu CALEX Zlaté Moravce, a.s. pre nedostatok majetku. Toto rozhodnutie nadobudlo právoplatnosť 31. januára 2005.
•	Akciová spoločnosť CALEX Zlaté Moravce, a.s. bola z Obchodného registra súdu v Nitre vymazaná dňa 12. februára 2005.

2.	ZVL-PM Dolný Kubín, a.s.

2.1	Právny dôvod vzniku pohľadávky

Štátna záruka za bankový úver vo výške 46,7 mil. Kčs bola poskytnutá na základe Záručnej listiny č. 1416/1991-sekr. medzi Ministerstvom financií SR a ZVL, štátny podnik, Dolný Kubín, zo dňa 29. marca 1991. ZVL, štátny podnik, Dolný Kubín sa v roku 1993 transformoval na akciovú spoločnosť ZVL-PM Dolný Kubín, a.s., ktorá bola založená podľa § 154 a nasl. Obchodného zákonníka č. 513/1991 Zb. v znení neskorších predpisov rozhodnutím zakladateľa a zakladateľskou zmluvou zo dňa 30. septembra 1993, jednorazovým splatením celého základného imania spoločnosti podľa § 172 Obchodného zákonníka a prijatím stanov.

Štátna záruka bola poskytnutá na strednodobý úver na zahraničný leasing – 15% podiel na dodávkach strojného zariadenia od firmy MANNESSMAN.

2.2	Výška pohľadávky

Pôvodná nominálna hodnota pohľadávky je vo výške 30.586.418,- Sk. Pohľadávka vznikla realizáciou štátnej záruky z prostriedkov štátneho rozpočtu v prospech Slovenskej poľnohospodárskej banky, filiálka Martin v osmich platbách. 

Na základe uznesenia Krajského súdu v Banskej Bystrici boli do štátneho rozpočtu vrátené prostriedky:
-	dňa 2. júla 2004, vo výške 14.025.406,- Sk;
-	dňa 14. októbra 2004, vo výške 590.000,- Sk;
-	dňa 25. januára 2005, vo výške 712.516,- Sk. 
Celková výška pohľadávky k 31. októbru 2007 je vo výške 15.258.496,- Sk.

2.3	Dôvody upustenia od vymáhania pohľadávky

•	Krajský súd v Banskej Bystrici uznesením zo dňa 15. januára 1996  č.k. 24 K 39/95-Km-Že vyhlásil konkurz na majetok dlžníka ZVL-PM Dolný Kubín, a.s., so sídlom Nábrežie 625/12, Dolný Kubín, IČO: 31 597 726.
•	Dňa 25. januára 1996 Ministerstvo financií SR prihlásilo svoju pohľadávku do konkurzu voči ZVL-PM Dolný Kubín, a.s. vo výške 30.586.418,- Sk.
•	Dňa 21. februára 2005 Krajský súd v Banskej Bystrici zrušil konkurz vyhlásený na majetok úpadcu ZVL-PM Dolný Kubín, a.s.. Toto rozhodnutie nadobudlo právoplatnosť 15. marca 2005.
•	Akciová spoločnosť ZVL-PM Dolný Kubín, a.s. bola z Obchodného registra súdu v Žiline vymazaná dňa 08. septembra 2005.

3.	Záver

Pohľadávky voči ďalším dlžníkom, u ktorých prebiehajú konkurzné konania, budú riešené postupne v nadväznosti na ich ukončovanie s tým, že rozdiel medzi výškou pohľadávky a výťažkom zo speňaženia konkurznej podstaty v prospech Ministerstva financií SR bude vysporiadaný v súlade so záverečným súdnym rozhodnutím. Skoršie rozhodnutie o trvalom upustení od vymáhania pohľadávky by viedlo k povinnosti ekvivalentného zníženia prihlásenej sumy v rámci konkurzu a ku zníženiu podielu Ministerstva financií SR na rozdelení výťažku speňaženia konkurznej podstaty v rámci záverečného rozvrhu. Z vyššie uvedených dôvodov v ostatných prípadoch trvalé upustenie od vymáhania v súčasnosti nenavrhujeme.